b"\n_START_ARTICLE_\nGuillaume Apollinaire\n_START_SECTION_\n\xc5\xbdivljenje in delo\n_START_PARAGRAPH_\nApollinaire s pravim imenom Wilhelm Apollinaris de Konstrowitsky se je rodil kot nezakonski sin Poljakinje in italijanskega plemi\xc4\x8da. Mladost je pre\xc5\xbeivel v Italiji, \xc5\xa1tudiral v Franciji in po letu 1899 \xc5\xbeivel v Parizu. Bil je \xc4\x8dlan umetni\xc5\xa1kega kroga, v katerem se je za\xc4\x8dela smer kubizma. V prvi svetovni vojni se je bojeval kot prostovoljec in bil te\xc5\xbeko ranjen. Umrl je leta 1918 v Parizu za posledicami \xc5\xa1panske gripe. Pokopan je na pari\xc5\xa1kem pokopali\xc5\xa1\xc4\x8du P\xc3\xa8re-Lachaise. Poleg dramskih tekstov in esejev je pisal predvsem lirske pesmi. S programom Novi duh in pesniki (L'esprit novueavu et les po\xc3\xa8tes, 1918) ter pesni\xc5\xa1kima zbirkama Alkoholi (Alcools, 1913) in Kaligrami (Calligrammes, 1918) je postal ustvarjalec novega lirskega sloga. _NEWLINE_Apollinairova lirika je s svojimi razpolo\xc5\xbeenji, osebno izpovednostjo in muzikalnostjo marsikje navezana \xc5\xa1e na novoromanti\xc4\x8dno izro\xc4\x8dilo, obenem pa zlasti v obliki predhodnik modernih struj. Z opu\xc5\xa1\xc4\x8danjem lo\xc4\x8dil, svobodno igro asociacij in podzavesti, z nelogi\xc4\x8dnim prikazovanjem \xc4\x8dasa in prostora je vnesel kubizem v knji\xc5\xbeevnost ter nakazal pot dadaizmu in celo nadrealizmu, ki ga je tudi poimenoval."